ไม่พลิกโผ! “ก.ต.ช.” เคาะ “สุวัฒน์ แจ้งยอดสุข” นั่งเก้าอี้ ผบ.ตร. คนที่ 12
ไม่พลิกโผ! “ที่ประชุมคณะกรรมการนโยบายตำรวจแห่งชาติ” (ก.ต.ช.) เคาะ “สุวัฒน์ แจ้งยอดสุข” นั่งเก้าอี้ ผบ.ตร. คนที่ 12 แทน พล.ต.อ.จักรทิพย์ ชัยจินดา ที่จะเกษียณอายุราชการวันที่ 30 ก.ย.นี้
ไม่พลิกโผ! “ที่ประชุมคณะกรรมการนโยบายตำรวจแห่งชาติ” (ก.ต.ช.) เคาะ “สุวัฒน์ แจ้งยอดสุข” นั่งเก้าอี้ ผบ.ตร. คนที่ 12 แทน พล.ต.อ.จักรทิพย์ ชัยจินดา ที่จะเกษียณอายุราชการวันที่ 30 ก.ย.นี้
28 ส.ค. 2563

แหล่งข่าวจากสำนักงานตำรวจแห่งชาติ (สตช.) เปิดเผยว่า ที่ประชุมคณะกรรมการนโยบายตำรวจแห่งชาติ (ก.ต.ช.) ที่มีพล.อ.ประยุทธ์ จันทร์โอชา นายกรัฐมนตรี เป็นประธานในวันนี้ (28 ส.ค.63) ได้เลือก พล.ต.อ.สุวัฒน์ แจ้งยอดสุข รองผู้บัญชาการตำรวจแห่งชาติขึ้นเป็น ผู้บัญชาการตำรวจแห่งชาติ (ผบ.ตร.) คนที่ 12 แทน พล.ต.อ.จักรทิพย์ ชัยจินดา ที่จะเกษียณอายุราชการวันที่ 30 ก.ย.นี้
พล.ต.อ.สุวัฒน์ เป็นนักเรียนเตรียมทหารรุ่นที่ 20 รุ่นเดียวกับ พล.อ.อภิรัชต์ คงสมพงษ์ ผู้บัญชาการทหารบก (ผบ.ทบ.) และนักเรียนนายร้อยตำรวจรุ่นที่ 36 รุ่นเดียวกับ พล.ต.อ. จักรทิพย์ เข้ารับราชการครั้งแรกเมื่อปี พ.ศ. 2526 ในตำแหน่ง รองสารวัตร สถานีตำรวจนครบาลหัวหมาก จนเมื่อ ต.ค.2562 ขึ้นดำรงตำแหน่งรอง ผบ.ตร.
พล.ต.อ.สุวัฒน์ ผ่านหลักสูตรสำนักงานสอบสวนกลาง ประเทศสหรัฐอเมริกา รุ่น 206 เคยดำรงตำแหน่งสำคัญ อาทิ ผู้กำกับการสืบสวนสอบสวนตำรวจนครบาล 7 ผำกับการ สน.ลุมพินี ผู้บังคับการตำรวจนครบาล 6 ผู้บัญชาการตำรวจสันติบาล และผู้บัญชาการตำรวจภูธรภาค 1
ผลงานเด่น อาทิ คดีฆาตกรรม 2 นักท่องเที่ยวชาวอังกฤษที่เกาะเต่า จ.สุราษฎร์ธานี, คดีลอบวางระเบิดศาลท้าวมหาพรหม แยกราชประสงค์ และเป็นหัวหน้าคณะพนักงานสืบสวนสอบสวนคดีวางระเบิดป่วนกรุงเมื่อวันที่ 2 ส.ค.2563 ล่าสุด คือปฏิบัติการสยบเหตุกราดยิงกลางเมืองโคราช
ปัจจุบัน พล.ต.อ.สุวัมน์ รับผิดชอบงานด้านความมั่นคงและกิจการพิเศษ, งานสืบสวน และศูนย์ปราบปรามอาชญากรรมทางเทคโนโลยีสารสนเทศ สำนักงานตำรวจแห่งชาติ (ศปอส.ตร.)